OBSAH:

1.	Úvod									2
2.	Program UNITAS I							3		
2.1.	Schéma riadenia programu UNITAS I.					3
2.2.	Organizačná štruktúra budúcej finančnej správy				4
2.2.1.	Finančné riaditeľstvo						5
2.2.2.	Daňové úrady						6
2.3.	Legislatívna podpora							7
2.4.	Informačné systémy							8
2.4.1.	Integrovaný systém vnútornej správy finančnej správy		8
2.4.2.	Konsolidácia informačných systémov				9
2.5.	Nový spôsob platobného styku						9 
3.	Program UNITAS II							10		
3.1.	Schéma riadenia programu UNITAS II					10
3.2.	Projekty v rámci programu UNITAS II					11
3.3.	Model zjednoteného výberu						13		
3.4.	Implementačný plán							14
4.	Vplyvy zjednotenia výberu daní, cla a poistných odvodov			16
4.1.	Vplyvy na podnikateľské prostredie					16
4.2.	Kvantifikovateľné prínosy a náklady na verejné financie			17
5.	Návrh ďalšieho postupu							19
6.	Záver									20
7.	Prílohy									20

1.	Úvod		

Ministerstvo financií Slovenskej republiky (ďalej len „MF SR“) si v intenciách Programového vyhlásenia vlády SR na roky 2010-2014 stanovilo ako jednu z priorít zjednotenie výberu daní, cla a následne aj poistných odvodov do jednej inštitúcie. Riadenie a koordináciu s tým spojených reformných krokov zabezpečuje MF SR prostredníctvom programu UNITAS, a to vo dvoch fázach.

Cieľom programu UNITAS I. je reforma daňovej správy, optimalizácia colnej správy a zlúčenie oboch inštitúcií do finančnej správy. 
Následné pripojenie výberu poistných odvodov do novokreovanej finančnej správy je predmetom programu UNITAS II.

Pristúpiť k realizácii tohto druhého kroku však bude možné až po reforme daňovo-odvodového systému,  ktorej základnými atribútmi sú jednoduchosť, prehľadnosť, efektivita, účinnosť a udržateľnosť systému. 

Z uvedeného dôvodu predložilo MF SR v spolupráci s Ministerstvom práce, sociálnych vecí a rodiny SR (ďalej len „MPSVR SR“) a Ministerstvom zdravotníctva SR (ďalej len „MZ SR“) na rokovanie vlády SR  návrh „Koncepcie reformy daňovo – odvodového systému“. Tento návrh bol vládou SR schválený dňa 18. 5. 2011 uznesením č. 313/2011. 

Na základe úlohy B.2 tohto uznesenia bola spracovaná „Situačná správa o stave programu UNITAS k 31.8.2011“, ktorej cieľom je poskytnúť členom vlády SR informáciu o aktuálnom stave rozpracovanosti programu UNITAS, dosiahnutom postupe v tejto oblasti, ako aj navrhnúť optimálny postup formou prijatia uznesenia vlády SR.

2.	UNITAS I	

2.1.	Schéma riadenia programu UNITAS I.

V rámci programu UNITAS I. je v súčasnosti rozpracovaných niekoľko projektov, ktorých cieľom je zabezpečiť zlúčenie výberu daní a cla po stránke legislatívnej, organizačnej, procesnej, priestorovej, personálnej ale aj po stránke informačných systémov.
Gestorstvo nad realizáciou jednotlivých projektov je rozdelené v závislosti od ich charakteru medzi MF SR, Daňové riaditeľstvo SR (ďalej len „DR SR“) a Colné riaditeľstvo SR (ďalej len „CR SR“). Každý projekt má vypracovaný vlastný projektový mandát, projektový zámer a harmonogram plnenia jednotlivých aktivít.

Medzi kľúčové projekty v súčasnosti patrí projekt:
-	LEG (legislatíva); cieľom je pripraviť legislatívnu podporu oboch fáz programu UNITAS,
-	IS VS FS (integrovaný systém vnútornej správy finančnej správy); jedná sa o zlúčenie personálnych a hospodárskych agend daňovej a colnej správy,
-	KONS IS (konsolidácia informačných systémov); nastavenie daňového informačného systému pre rok 2012 tak, aby v plnom rozsahu reflektoval požiadavky zákona o orgánoch štátnej správy v oblasti daní, poplatkov a colníctva, zákona o daňových orgánoch a daňového poriadku,
-	REF FS SR (zlúčenie daňovej a colnej správy); cieľom je zabezpečiť logisticko technickú podporu reformy (novú organizačnú štruktúru, organizačný poriadok, priestorové a personálne zabezpečenie novovzniknutej inštitúcie...).

Riadenie každého projektu zabezpečuje projektový manažér, pričom vecná a časová previazanosť projektov v gestorstve DR SR a CR SR je koordinovaná koordinačným manažérom.
O zásadných otázkach reformy daňovej a colnej správy rozhoduje Riadiaci výbor programu UNITAS (ďalej len „RV UNITAS I)“, ako vrcholový orgán pre všetky projekty každej fázy reformy. Jeho členmi sú zástupcovia MF SR, DR SR a CR SR.

RV UNITAS I okrem iného:
a)	schvaľuje projekty inovácie správy daní a cla, jednotného výberu daní, cla a poistných odvodov pre organizačnú a procesnú oblasť a pre oblasť inovácie daňového a colného informačného systému, 
b)	rozhoduje o zriadení riadiacich výborov projektov podľa písmena a), menuje ich členov a schvaľuje ich rokovacie poriadky,
c)	prijíma rozhodnutia, schvaľuje a riadi všetky zmeny v  organizačnej, procesnej a informačnej oblasti správy daní, cla a jednotného výberu daní, cla a poistných odvodov a v príslušných realizačných projektoch, ukladá úlohy členom RV UNITAS I a ukladá úlohy vedeniam organizácií rezortu ministerstva,
d)	zabezpečuje monitorovanie a kontrolu plnenia cieľov a prínosov programu UNITAS I, 
e)	zabezpečuje implementáciu a koordináciu projektov po vecnej a časovej stránke v organizačnej a procesnej oblasti správy daní, cla, v oblasti zjednotenia výberu daní, cla a poistných odvodov a v  oblasti  inovácie daňového a colného informačného systému,
f)	poskytuje odporúčania ministrovi k návrhom pre oblasť reformy daňovej a colnej správy za účelom komplexného zefektívnenia správy daní a cla, a to aj vo väzbe na jednotný výber daní, cla a poistných odvodov.

Organizačne a technicky zabezpečuje rokovanie RV UNITAS I programová kancelária RV UNITAS I, ktorá plní najmä tieto úlohy:
a)	priebežne prijíma a je oprávnená vyžiadať si podklady, na základe ktorých sa sleduje plnenie programu UNITAS ako celku, a to najmä v oblasti rozpočtu, plnenia ukazovateľov a prínosov programu, monitorovania programu,
b)	kontroluje plnenie úloh uložených RV UNITAS,
c)	zabezpečuje písomné vyhotovenie záznamu z rokovania RV UNITAS a jeho doručenie členom a archiváciu originálov dokumentov RV UNITAS.

V období od 1. septembra 2010 do 31. 8. 2011 zasadal RV UNITAS celkovo 13 – krát a prijal viacero rozhodnutí smerujúcich k zvýšeniu efektívnosti a k urýchleniu reformných krokov.

Pristúpilo sa k prehodnoteniu existujúcich projektov a k stanoveniu prioritizácie tých projektov, ktorých realizácia je z pohľadu úspešnosti reformy nevyhnutná.  Jedná sa o projekty, ktorých cieľom je zabezpečiť právny rámec vzniku novej inštitúcie, informačné systémy finančnej správy a organizačné, priestorové a personálne zabezpečenie novokreovanej inštitúcie.

2.2.	 Organizačná štruktúra budúcej finančnej správy

Na základe odporúčania RV UNITAS I (rokovanie č. 5/2010) rozhodol podpredseda vlády SR a minister financií o etapovitom zlučovaní daňovej a colnej správy (viď. schéma č. 1), a to v týchto krokoch:
-	k 1. 1. 2012  zlúčenie na úrovni DR SR a CR SR, vznik Finančného riaditeľstva SR (ďalej len „FR SR“),
-	k 1. 1. 2012  reforma daňovej správy (zníženie počtu úradov zo 101 + 1 na 8+1), zrušenie 8 pracovísk DR SR, vznik pobočiek daňových úradov a kontaktných miest pre verejnosť,
-	k 1. 1. 2013  zlúčenie daňových a colných úradov, vznik finančných úradov.

Jedná sa o urýchlenie reformy vzhľadom k tomu,  že  pôvodne (v predchádzajúcom volebnom období) sa počítalo so zlúčením daňovej a colnej správy až od roku 2013.

Dôvody k prijatiu tohto rozhodnutia boli nasledovné:
-	vytvorenie časového priestoru pre realizáciu pilotných projektov a prípravu finančnej správy na prevzatie agendy výberu poistných odvodov od 1. 1. 2013,
-	jednoduchšia koordinácia dobiehajúcich projektov zo strany oboch inštitúcií (neskôr v rámci jednej inštitúcie),
-	možnosť takmer okamžitého zabezpečovania totožných procesov (back office) jednou inštitúciou a s tým spojená nákladová efektivita tohto kroku,
-	vyššia miera tolerancie zamestnancov oboch inštitúcií.

Schéma č. 1: Znázornenie etapovitého zlučovania daňovej a colnej správy:
Rok 2011				Rok 2012				Rok 2013                     

Daňové riaditeľstvo SR	                                                                                                          	   
                                                     	       Finančné riaditeľstvo SR		Finančné riaditeľstvo SR
Colné riaditeľstvo SR		

8 pracovísk DR SR				x		 		x

101 daňových úradov			8 daňových úradov
					
									8 finančných úradov
8 colných úradov				8 colných úradov

Colný úrad Michalovce	                         Colný úrad Michalovce		Finančný úrad pre východnú             
                                                                                                                    	hranicu

Daňový úrad pre 				Daňový úrad pre 			Finančný úrad pre vybrané  
vybrané daňové subjekty			vybrané daňové subjekty		daňové subjekty

Colný kriminálny úrad		Kriminálny úrad	finančnej	Kriminálny úrad finančnej    
                                                                 	správy                                        	správy
			Kompetenčné centrum		Kompetenčné centrum
		finančných operácií		finančných operácií

2.2.1.	Finančné riaditeľstvo SR

Zlúčenie Daňového a Colného riaditeľstva SR a vytvorenie Finančného riaditeľstva SR po stránke organizačného, priestorového a personálneho zabezpečenia je úlohou projektu REF FS (pre časť FR SR).

V rámci projektu „REF FS (pre časť FR SR)“ bolo realizovaných množstvo aktivít, a to najmä:
o	 vytvorenie návrhu organizačnej štruktúry FR SR k 1.1.2012
o	 vytvorenie návrhu lokalizácie pracovníkov FR SR k 1.1.2012
o	 vytvorenie návrhu počtu pracovníkov FR SR k 1.1.2012
o	 vypracovanie organizačného poriadku pre FR SR k 1.1.2012
o	 začatie prác v oblasti tvorby Interných riadiacich aktov pre potreby FR SR.

Návrh organizačnej štruktúry FR SR bol predmetom rokovania RV UNITAS I dňa 13. 9. 2011 a tvorí podklad pre rozhodnutie ministra financií SR o určení organizačnej štruktúry FR SR k 1.1.2012 (viď. schéma č. 2).

Sídlom FR SR bude v zmysle schválenej legislatívy Bratislava. V rámci programu UNITAS však MF SR riešilo aj otázku zachovania zamestnanosti v banskobystrickom regióne, a z toho dôvodu bolo prijaté rozhodnutie o zriadení „Kompetenčného centra finančných operácií“ (ďalej len „KCFO“), ako preddavkovej organizácie zapojenej na rozpočet FR SR so sídlom v Banskej Bystrici. KCFO bude mať zodpovednosť za agendu účtovania a analýzy štátnych príjmov, riadenia pohľadávok a riadenia a prevádzky informačných systémov.

Schéma č. 2:  Návrh organizačnej štruktúry FR SR k 1.1.2012:

Stav rozpracovanosti projektu REF FS (časť FR): podrobný prehľad o ukončených, prebiehajúcich a plánovaných aktivitách projektu je obsahom prílohy č. 1: podrobný harmonogram projektu REF FS (časť FR).
 Finančné náklady na projekt: 16 200 eur (suma predstavuje sťahovanie zamestnancov budúceho FR SR vrátane hnuteľného majetku a IT techniky).

2.2.2.	Daňové úrady

Reforma daňovej správy, t.j. zníženie počtu daňových úradov (ďalej len „DÚ“) zo 102 na 8 + 1 a zrušenie pracovísk DR SR je predmetom projektu REF FS pre časť DO (daňové orgány).

Cieľom projektu je navrhnúť a k 1.1.2012 zabezpečiť realizáciu reformných zmien na úrovni DÚ v oblasti: 
-	teritoriálneho umiestnenia DÚ vrátane organizačných zložiek, t.j. pobočiek DÚ a kontaktných miest DÚ,
-	hlavných rolí správy daní DÚ vrátane organizačných zložiek, 
-	vnútornej organizačnej štruktúry DÚ vrátane organizačných zložiek,
-	personálneho zabezpečenia DÚ vrátane organizačných zložiek,
-	priestorového zabezpečenia DÚ vrátane organizačných zložiek,
-	technického zabezpečenia DÚ vrátane organizačných zložiek,
-	metodického zabezpečenia reformných zmien.

V zmysle schválenej legislatívy bude s účinnosťou od 1.1.2012 pôsobiť v SR 8 daňových úradov so sídlom v Bratislave, Trnave, Nitre, Trenčíne, Žiline, Košiciach a Prešove a 1 Daňový úrad pre vybrané daňové subjekty so sídlom v Bratislave.
Daňové úrady si na zabezpečenie svojich potrieb môžu vytvárať pobočky a na zachovanie dostupnosti služieb finančnej správy pre verejnosť budú zriadené aj tzv. kontaktné miesta, kde občania budú môcť získať základné informácie z oblasti daňovej problematiky, a ktoré budú súčasne slúžiť ako miesto pre splnenie si základných povinností občanov, ktorí nekomunikujú s finančnou správou elektronicky (registračná, oznamovacia povinnosť, podanie daňového priznania...).
V tejto súvislosti bolo potrebné prijať rozhodnutie o stanovení počtu a lokalizácie pobočiek a kontaktných miest daňových úradov. Tomuto rozhodnutiu predchádzalo spracovanie „Analýzy súčasného stavu daňových orgánov SR a návrh reštrukturalizácie k stavu podľa legislatívy účinnej k 1.1.2012“.
Predmetná analýza sa zamerala na posúdenie sídla organizačných zložiek DÚ, t.j. pobočiek DÚ a kontaktných miest DÚ, a to na základe týchto kritérií:
-      veľkostné, lokalizačné a majetkové kritérium
o	skutočnosť či sídlo súčasného DÚ je okresným mestom
o	veľkosť DÚ
o	sídlo iných inštitúcií (pracovisko CÚ, pobočka SP)
o	vlastníctvo budovy
-	kritérium ekonomickej efektívnosti DÚ - podiel daňových príjmov na jeden daňový subjekt
-	kritérium početnosti administratívnych úkonov - podiel počtu úkonov na počet subjektov
-	kritérium počtu administratívnych úkonov na správcu - podiel počtu úkonov na počet správcov
-	hodnotiace (výsledné) kritérium - súčet vážených kritérií. 
-	podporné kritérium – vzdialenosť súčasného DÚ od najbližšej organizačnej zložky budúceho DÚ, resp. vzdialenosť najvzdialenejšej obce súčasného DÚ od najbližšej organizačnej zložky budúceho DÚ.

Výsledkom tejto analýzy je návrh štruktúry daňových úradov s účinnosťou od 1.1.2012, ktorý tvorí podklad pre určenie 39 pobočiek a 42 kontaktných miest daňových úradov ministrom financií. Konkrétny návrh lokalizácie pobočiek a kontaktných miest je uvedený v prílohe č. 2 a mapa lokalizácie týchto organizačných zložiek je znázornená v prílohe č. 3.  
                                  
Stav rozpracovanosti projektu REF FS (časť DO): podrobný prehľad o ukončených, prebiehajúcich a plánovaných aktivitách projektu je obsahom Prílohy č. 4: podrobný harmonogram projektu REF FS (časť DO).
 Finančné náklady na projekt: 1 337 668 eur. 

2.3.	Legislatívna podpora

Zabezpečenie právneho rámca vzniku finančnej správy bolo úlohou projektu „Legislatíva“. V rámci tohto projektu bol spracovaný balík návrhov reformných zákonov kompetenčného, procesného a hmotnoprávneho charakteru:

-	vládny návrh zákona o orgánoch štátnej správy v oblasti daní, poplatkov a colníctva (zriadenie finančného riaditeľstva a kriminálneho úradu finančnej správy), 
-	vládny návrh zákona o finančnej správe (zriadenie 8 finančných úradov, finančného úradu pre východnú hranicu a finančného úradu pre vybrané daňové subjekty, kompetencia finančných úradov vytvárať pobočky a kontaktné miesta),
-	vládny návrh zákona, ktorým sa mení a dopĺňa zákon č. 563/2009 Zb. o správe daní a poplatkov (daňový poriadok) a o zmene a doplnení niektorých zákonov a ktorým sa menia a dopĺňajú niektoré zákony (novelizácia nielen daňového poriadku, ale aj hmotnoprávnych predpisov – zákon o dani z príjmu, zákon o dani z pridanej hodnoty, zákon o používaní elektronickej registračnej pokladnice..., z titulu zmien vyvolaných vznikom finančnej správy).

Všetky návrhy zákonov boli schválené na 22. schôdzi Národnej rady SR dňa 14. septembra 2011.

Stav rozpracovanosti: projekt je ukončený.
Finančné náklady na projekt: realizácia projektu si v období od 1. septembra 2010 do 31. augusta 2011 nevyžiadala osobitné finančné nároky a ani nie je predpoklad vzniku budúcich nákladov v tejto súvislosti. 

2.4.	Informačné systémy

V oblasti IT podpory reformy sú kľúčové dva projekty zabezpečujúce vytvorenie finančnej správy k 1.1.2012, a to projekt „Integrovaný systém vnútornej správy pre Finančnú správu“ (IS VS FS) a projekt „Konsolidácia informačných systémov“ (KONS IS).

2.4.1.	Integrovaný systém vnútornej správy pre Finančnú správu

Cieľom projektu „Integrovaný systém vnútornej správy pre Finančnú správu“ je zlúčenie personálnych a hospodárskych agend daňovej a colnej správy. 
Jedná sa o:
-	integráciu SAP platforiem DR SR a CR SR na nového klienta FR SR (t.j. zabezpečenie jedného účtovného okruhu, jedného kmeňa zamestnancov, jedného účtovného a výdavkovo/príjmového controlling-u, bilančného účtovníctva),
-	vytvorenie jednej platformy pre účtovníctvo štátnych príjmov na platforme SAP FI/GL,
-	doladenie informačných systémov dnešného DR SR, CR SR a štátnej pokladnice na realizáciu platobného styku v súlade so zásadami MODULO 11. 

Harmonogram projektu: 
Fázy projektu	Aktivita	Začiatok	Koniec	
1.	Detailná funkčná špecifikácia	1. 03. 2011	7. 06. 2011	
2.	Implementácia funkcionality	8. 06. 2011	4. 08. 2011
	
3.	Školenia	5. 08. 2011	11. 10. 2011	
4.	Príprava produktívnej prevádzky	22. 08. 2011	28. 02. 2012	
5.	Migrácie údajov	31. 10. 2011	3. 01. 2011	
6.	Zahájenie prevádzky	 1. 01. 2012	29. 02. 2012	

Stav rozpracovanosti: V súčasnosti dobieha implementácia funkcionality a začínajú sa školenia pre zamestnancov. Mierny časový sklz oproti plánovanému harmonogramu nebude mať dopad na splnenie termínu zahájenia prevádzky. Plánované zahájenie prevádzky systému je k 01.01.2012.

Finančné náklady na projekt:
Celkové náklady na integráciu systémov predstavujú 3 219 184,00 EUR s DPH, ktoré sú v plnení na základe jestvujúcich zmlúv o aplikačnej podpore. 

2.4.2.	Konsolidácia informačných systémov

Reforma daňovej správy si vzhľadom na svoj postupný charakter vyžaduje postupné zmeny v informačnom prostredí, ktoré ju budú podporovať. Keďže nová legislatíva začne platiť skôr, ako je možné vybudovať nové informačné prostredie a technologickú platformu, je potrebné vykonať príslušné zmeny v súčasnom daňovom informačnom systéme, spôsobom:
•	aby boli dosiahnuté nevyhnutné funkčné požiadavky, ktoré je potrebné v pôvodnom systéme vykonať tak, aby bol kompatibilný s legislatívou platnou od 1.1.2012,
•	aby bol pôvodný systém po dátovej stránke konsolidovaný spôsobom, ktorý zabezpečí jednoduchú a efektívnu migráciu pri prechode na nové riešenie,
•	aby bola vykonaná konsolidácia aktuálnych systémov v oblastiach:
•	Registrácia a Evidencia,
•	Vyrubovanie,
•	Výber,
•	Evidencia štátnych príjmov,
•	Kontrola,
•	Exekúcia.

Stav rozpracovanosti: harmonogram projektu KONS IS je uvedený v prílohe č. 5
Finančné náklady na projekt:
Cena projektu podľa dodatku č. 2 k ZMLUVE O POSKYTOVANÍ SLUŽIEB, číslo zmluvy 4600000697 je 
7 317 000,- eur.

V rámci IT podpory zjednotenia výberu daní, cla a poistných odvodov sú ďalej rozpracované nasledovné projekty:

-	ReRDS - vynútené zmeny v súčasnom prostredí APV DIS (Aplikačné programové vybavenie Daňový informačný systém) pre zabezpečenie kontinuity dostupnosti historických dát pre správu a výber daní,
-	ISFS (Informačný systém Finančnej správy) - vytvorenie jadra pre IS budúcej finančnej správy SR od roku 2013 s atribútmi predurčenými na výber daní, ciel a odvodov,
-	Konsolidácia HW a SW platformy - technologicky – upgrade na platformu Oracle ako aj platformu HighEnd serverov a storagov v zmysle požiadaviek centralizácie a výkonnostných parametrov, ako aj dostupnosti služieb a bezpečnosti prevádzky IS a IT; prvá časť SÁLA bola na DR SR ukončená v 07/2011,
-	Konsolidácia registratúry a portálu DR SR a CR SR na nového klienta FR SR. 

2.5.	 Nový spôsob platobného styku s finančnou správou

Okrem vyššie uvedených projektov pripravuje MF SR s účinnosťou od 1. 1. 2012 nový spôsob platobného styku verejnosti s finančnou správou. Dôvodom je skutočnosť, že súčasný systém výberu daní neumožňuje:
-	monitorovať reálny výber podľa jednotlivých „daní“ v reálnom čase,
-	automatizovane párovať predpisy „daní“ s platbami,
-	poskytovať verný obraz o výške pohľadávok v reálnom čase,
-	poskytnúť klientovi aktuálny stav jeho účtu v reálnom čase.

A navyše, súčasný stav je nekomfortný aj pre klienta daňovej a colnej správy (v budúcnosti finančnej správy) vzhľadom k existencii 1 122 účtov v daňovej a 90 účtov v colnej správe.

Z uvedeného dôvodu MF SR pristúpilo k novému spôsobu platobného styku verejnosti s budúcou finančnou správou, ktorý bude založený na existencii osobného účtu každého daňovníka, na ktorý budú realizované všetky platby za každú daň.

Tabuľka č. 1: Platenie dane od 1.1. 2012 

Prevodný príkaz	
Predčíslie účtu príkazcu	Číslo účtu vedené v banke daňového subjektu	
Číslo účtu príkazcu		
Kód banky príkazcu		
Predčíslie účtu príjemcu	6 miestny kód druhu dane	
Číslo účtu príjemcu	10 miestne číslo identifikujúce subjekt	
Kód banky príjemcu	4 miestny kód banky Štátnej pokladnice	
Suma	Finančná čiastka na úhradu	
Variabilný symbol	Obdobie resp. Číslo rozhodnutia	
Konštantný symbol	-	
Špecifický symbol	-	

Výhody navrhovaného systému:
•	významné urýchlenie činností správy daní
•	jednoznačná identifikácia platiteľa dane a druhu dane
•	účtovanie o platbách daní s dennou ažuritou
•	hodnoverný obraz o stave nedoplatkov s dennou ažuritou
•	efektívnejšie vymáhanie nedoplatkov
•	takmer 100 % automatizovaná úspešnosť párovania platieb s predpismi na strane FS SR
•	možnosť aplikovania navrhovaného riešenia v prípade zjednotenia výberu daní, cla a odvodov.

Schéma nového spôsobu platobného styku je uvedená v prílohe č. 6.

3.	UNITAS II

Mandát na realizáciu programu UNITAS II, teda pripojenie výberu poistných odvodov na finančnú správu SR dala vláda SR MF SR schválením Koncepcie reformy daňovo-odvodového systému dňa 18.5.2011. 
V zmysle úlohy č. B. 1 uznesenia vlády SR č. 313/2011 bolo MF SR povinné rozšíriť riadiace štruktúry programu UNITAS v zmysle koncepčných zámerov.
				
3.1.	Schéma riadenia programu UNITAS II

V intenciách uznesenia vlády SR vytvorilo MF SR Riadiaci výbor programu UNITAS II, zložený zo zástupcov MF SR, DR SR, CR SR, MPSVR SR, MZ SR, Sociálnej poisťovne a zdravotných poisťovní.

RV UNITAS II okrem iného najmä:
a)	 schvaľuje projekty inovácie, prijíma rozhodnutia, schvaľuje a riadi všetky zmeny v oblasti  jednotného výberu daní, cla a poistných odvodov a v príslušných realizačných projektoch, ukladá úlohy členom RV UNITAS II a vedeniam organizácií rezortu ministerstva, 
b)	rozhoduje o zriadení riadiacich výborov projektov podľa písmena a), menuje ich členov a schvaľuje ich rokovacie poriadky,
c)	zabezpečuje monitorovanie a kontrolu plnenia cieľov a prínosov programu UNITAS II, 
d)	zabezpečuje implementáciu a koordináciu projektov po vecnej a časovej stránke  v oblasti zjednotenia výberu daní, cla a poistných odvodov a v  oblasti  inovácie daňového a colného informačného systému,
e)	schvaľuje zmeny v programových dokumentoch programu UNITAS II,
f)	predkladá odporúčania ministrovi k návrhom pre oblasť zjednotenia výberu daní, cla a poistných odvodov,
g)	zriaďuje programovú radu, ako poradný orgán RV UNITAS II,
h)	ukladá členom programovej rady úlohy v súvislosti s prípravou legislatívnych zmien a v súvislosti s riešením koncepčných otázok inštitucionálneho zjednotenia výberu daní, cla a poistných odvodov.

Poradný orgán RV UNITAS II, ktorým je Programová rada, zlučuje zástupcov všetkých zainteresovaných strán tak, aby sa zabezpečila vzájomná súčinnosť a dostatočná informovanosť.
Zloženie Programovej rady je na úrovni príslušných technických a manažérskych riadiacich pracovníkov, ktorí preberajú zodpovednosť za riešenie úloh, ktorými ich poverí RV UNITAS II.
Úlohou Programovej rady je riešenie koncepčných otázok zjednotenia výberu daní, cla a poistných odvodov.
Organizačne a technicky zabezpečuje rokovanie RV UNITAS II programová kancelária RV UNITAS II.

3.2.	Projekty v rámci programu UNITAS II

V rámci programu UNITAS II má MF SR podnes rozpracované 2 projekty a jeden projekt je ukončený:

a)	Projekt „Reforma daňovo-odvodového systému“ si kládol za cieľ súčasný komplikovaný, administratívne náročný a neudržateľný systém zjednodušiť, zefektívniť, odstrániť jeho deformácie, zabezpečiť jeho udržateľnosť a vytvoriť základné predpoklady pre inštitucionálne zjednotenie výberu daní, cla a poistných odvodov. 
V rámci projektu boli navrhnuté parametre nového daňovo-odvodového systému, ktoré v priebehu mesiacov december 2010 až máj 2011 podliehali viacerým zmenám vyvolaným tak politickými dohodami (rokovanie koaličnej rady) ako aj vecnými predpokladmi. V snahe dosiahnuť konsenzus a podporu a pochopenie širokej verejnosti prebehlo niekoľko rokovaní so záujmovými a profesijnými združeniami (Klub 500, Slovenská živnostenská komora, Slovenská asociácia malých podnikateľov, Republiková únia zamestnávateľov, INESS, INECO,...), bolo prepočítaných, diskutovaných a argumentovaných množstvo alternatív, prebehlo medzirezortné pripomienkové konanie aj verejná diskusia.

Stav rozpracovanosti: projekt je ukončený, návrh reformy daňovo-odvodového systému bol schválený vládou SR uznesením č. 313/2011 zo dňa 18. mája 2011 a jednotlivé aspekty návrhu sú v súčasnosti predmetom schvaľovacieho procesu v druhom čítaní NR SR.
Finančné náklady na projekt: realizácia projektu si nevyžiadala žiadne dodatočné náklady.

b)	Predmetom projektu „UNITAS knižka“ je návrh funkčného a architektonického dizajnu zjednoteného výberu daní, cla a poistných odvodov. Projekt bude ukončený v druhej polovici novembra 2011 a jeho výsledkom bude návrh dizajnu informačného systému finančnej správy SR ako aj návrh zadefinovania nových projektov s cieľom realizácie procesného, organizačného, materiálneho a personálneho zabezpečenia reformných krokov realizácie programu UNITAS II.

Stav rozpracovanosti: v súčasnosti prebieha druhé kolo pripomienkového konania dotknutými inštitúciami. Predpoklad ukončenia projektu je 26. 11. 2011.

c)	Zámerom projektu LEG II (legislatíva programu UNITAS II) je vytvorenie legislatívnych predpokladov inštitucionálneho zjednotenia výberu daní, cla a poistných odvodov.
S cieľom pripraviť legislatívnu podporu zjednotenia výberu daní, cla a poistných odvodov vytvorilo MF SR medzirezortnú pracovnú skupinu (ďalej len „MPS“), ktorej členmi sú odborníci na tvorbu legislatívy za MF SR, MZ SR a MPVSR SR.
Druhá fáza programu UNITAS bude znamenať novelizáciu najmä týchto právnych predpisov:
-	Zákon o dani z príjmu,
-	Zákon o sociálnom poistení,
-	Zákon o zdravotnom poistení,
-	Zákon o finančnej správe,
-	Zákon o správe daní a poplatkov (daňový poriadok),
-	Zákony o spotrebných daniach.

Z dôvodu potreby zjednodušenia a sprehľadnenia legislatívy pre občanov a dosiahnutia vyššej miery užívateľského komfortu bude účelnejšie a efektívnejšie znížiť počet právnych noriem, v ktorých sú občania povinní sa orientovať pri plnení svojich daňovo-odvodových povinností.  
Navrhujeme preto, aby boli ustanovenia týkajúce sa:
a)	vymedzenia parametrov systému, sadzieb daní a odvodov, povinných osôb, vymeriavacích základov, zdaňovacích a rozhodujúcich období, mesačných preddavkov daní a odvodov, vykazovacích povinností a ročného zúčtovania daní a odvodov upravené v zákone o dani z príjmov. Ustanovenia týkajúce sa ročného zúčtovania sociálneho poistenia budú prevzaté z vecne príslušných zákonov, ktoré sa upravia tak, aby boli konzistentné s ustanoveniami zákona o dani z príjmov upravujúcimi daňové priznanie,
b)	práv a povinností občanov v oblasti daní a odvodov, správy, konania, účtovania, sankcií, kontroly, vymáhania a opravných prostriedkov (s výnimkou zdravotných odvodov) upravené v daňovom poriadku,
c)	postavenia a kompetencií inštitúcie zodpovednej za výber daní a odvodov (s výnimkou zdravotných odvodov) upravené v zákone o finančnej správe.

V zmysle úlohy č. B. 3 uznesenia vlády SR č. 313/2011 je MF SR povinné predložiť na rokovanie vlády návrhy noviel zákonov súvisiacich s  inštitucionálnym zjednotením výberu daní, cla a poistných odvodov do 30. novembra 2011.

MPS identifikovala nasledovné riziká nedodržania tohto termínu:
-	väčšina zákonov, ktoré bude potrebné novelizovať sú v súčasnosti predmetom novelizácie v rámci zákona o úprave príjmu zo závislej činnosti (superhrubá mzda), predpoklad schválenia ktorého je november 2011,
-	novely zákonov o spotrebných daniach, ktorým cieľom okrem iného je aj implementácia programu UNITAS I budú predložené na rokovanie vlády v septembri 2011, pričom predpoklad ich schválenia v NR SR je december 2011,
-	nie je vhodná a ani účelná novelizácia právnych predpisov, ktoré sa nachádzajú v legislatívnom procese,
-	model funkčného a architektonického dizajnu finančnej správy bude navrhnutý až v novembri 2011 a je predpoklad, že v tomto štádiu bude potrebné niektoré otázky legislatívneho charakteru doprecizovať.

Z uvedeného dôvodu navrhuje MF SR predĺžiť termín na predloženie týchto zákonov na rokovanie vlády do 15. 2. 2012. Aj v tomto prípade bude zabezpečená viac ako polročná legisvakančná lehota dotknutých zákonov. 

Stav rozpracovanosti: bola vytvorená MPS, v súčasnosti sú realizované prípravné práce tvorby novej legislatívy, bol navrhnutý nový harmonogram projektu, spracovaný projektový zámer a projektový mandát. Predpoklad ukončenia projektu je II. štvrťrok 2012.
Finančné náklady na projekt: realizácia projektu nevyžaduje potrebu dodatočných finančných zdrojov. 

3.3.	Model zjednoteného výberu

Predmetom rokovaní Programovej rady RV UNITAS II bola snaha o dosiahnutie konsenzu medzi zástupcami MPSVR, MZ SR, Sociálnej poisťovne, zdravotných poisťovní a MF SR pri tvorbe konceptuálneho návrhu modelu zjednoteného výberu daní, cla a poistných odvodov.
Na všetkých rokovaniach Programovej rady ako aj RV UNITAS II upozorňovali predstavitelia zdravotných poisťovní na možnú protiústavnosť zjednotenia výberu daní, cla a poistných odvodov (konkrétne odobratie kompetencie výberu a vymáhania odvodov zdravotným poisťovniam)  opierajúc sa pritom o rozhodnutie Ústavného súdu SR (Pl. ÚS 3/2009), ktorý vyslovil ústavnú neprípustnosť tzv. neziskovej novely a podrobne sa venoval ústavnoprávnej analýze legitímnych očakávaní súkromných investorov.
Podľa vyjadrení predstaviteľov zdravotných poisťovní je neprípustné, aby došlo „k prechodu jedného z fundamentálnych oprávnení zdravotných poisťovní, akým je kontrola nad výberom poistného, zo súkromnej sféry späť do správy štátu, čím na tomto úseku dochádza k zániku súťaže a možnosti tvorby zisku“. 
Z uvedeného dôvodu bol na RV UNITAS č. 9/2011 dňa 27. 9. 2011 predstavený kompromisný návrh konceptu zjednoteného výberu daní, ciel a poistných odvodov, ktorý je postavený na týchto atribútoch:
•	všetky oznamovacie a vykazovacie povinnosti si bude povinná osoba (daňovník/poistenec) plniť len voči jednej inštitúcii (finančnej správe),
•	finančná správa, Sociálna poisťovňa a zdravotné poisťovne si budú navzájom všetky získané informácie bezplatne sprístupňovať,
•	výber daní a poistných odvodov bude realizovaný v intenciách nového platobného styku (kapitola 2.5), čo znamená, že každý subjekt si bude všetky daňovo-odvodové povinnosti finančného charakteru plniť na jedno číslo daňovo-odvodového účtu (ktoré mu vygeneruje finančná správa), pričom predčíslím účtu bude rozlišovať druh platby a príslušnú poisťovňu (tým bude zabezpečené, že štátna pokladnica automaticky zaúčtuje takto vybrané prostriedky na účet príslušnej inštitúcie),
•	finančná správa bude realizovať následne aj predpisovanie, vyrubovanie, kontrolu a vymáhanie sociálnych odvodov a daní,
•	v kompetencii zdravotných poisťovní ostane správa a vymáhanie pohľadávok na zdravotnom poistení,
•	 jednotné ročné zúčtovanie daní a odvodov bude v kompetencii finančnej správy a zdravotných poisťovní, predvyplnené jednotné daňovo-odvodové zúčtovanie bude zabezpečovať finančná správa (za asistencie zdravotných poisťovní) a subjekty budú od tejto povinnosti oslobodené.
Jedná sa o konceptuálny návrh realizovateľnosti zjednoteného výberu daní, cla a poistných odvodov, ktorý bude potrebné precizovať do detailov na najbližších rokovaniach Programovej rady RV UNITAS.

3.4.	Implementačný plán

Harmonogram implementácie zjednotenia výberu daní, cla a poistných odvodov do legislatívnych zmien vzhľadom na vyššie uvedené navrhuje MF SR nasledovne:

Tabuľka č. 2: Harmonogram legislatívneho procesu 
Por. č.	Aktivita	Časový úsek	Zodpovedný	
1.		Tvorba legislatívy	19.09. – 15.11.2011	MF SR	
2.		Vnútrorezortné pripomienkové konanie	  16.11. –  23.11. 2011	MF SR	
3.		Prerokovanie v porade vedenia MF SR	              28.11. 2011	MF SR	
4.		Predbežné pripomienkové konanie	  30.11. – 8.12. 2011	MF SR	
5.		Medzirezortné pripomienkové konanie	15.12.2011 – 10.01. 2012	MF SR	
6.		Rokovanie legislatívnej rady vlády SR	              31.01. 2012	MF SR	
7.		Rokovanie vlády SR	              07.02. 2012	MF SR	
8.		Rokovanie NR SR	február – marec 2012	-----------	
9.		Vyhlásenie zákonov v Zbierke zákonov	       apríl 2012	-----------	
10.		Legisvakančná lehota	máj – december 2012	-----------	

I m p l e m e n t á c i a    I T    p o d p o r y:
Informačný systém daňovej správy bude s účinnosťou od 1.1.2012 predstavovať dva paralelne existujúce systémy. Systém APV DIS bude zabezpečovať spracovanie agendy za obdobia do 31. 12. 2011 a systém KONS IS bude zabezpečovať spracovanie agendy za obdobia po 1.1.2012.
V súčasnosti prebieha na základe zmluvy s externým dodávateľom návrh riešenia nového informačného systému finančnej správy, ktoré má zabezpečiť definitívne riešenie pre zjednotenie výberu daní, cla a poistných odvodov. 
Návrh riešenia nového informačného systému finančnej správy bude zahŕňať okrem analýzy súčasného stavu návrh funkčného a architektonického dizajnu finančnej správy (vecné, procesné a organizačné zabezpečenie a architektúru informačného systému) a návrh identifikácie implementačných projektov vrátane detailného časového harmonogramu.

Tabuľka č. 3:  Harmonogram implementácie nového informačného systému finančnej správy 
Por. č.	Aktivita	Časový úsek	Zodpovednosť	
1.		Návrh funkčného a architektonického dizajnu	júl  - november 2011	FR SR	
2.		Návrh identifikácie implementačných projektov	november 2011	FR SR	
3.		Návrh detailného časového harmonogramu	november 2011	FR SR	
4.		Implementácia nového informačného systému	november 2011 – december 2012	FR SR	
5.		Migrácia dát SP, ZP a FS	október – december 2012	FR SR, ZP, SP	
6.		Školenia užívateľov nového IS	september – december 2012	FR SR	

Podrobnejšie rozpracovanie harmonogramu implementácie IT podpory bude k dispozícii v novembri 2011, po odovzdaní návrhu funkčného a architektonického dizajnu externým dodávateľom.

Harmonogram implementácie logisticko –  technického   zabezpečenia

Zjednotenie výberu daní, cla a poistných odvodov do jednej inštitúcie bude vyžadovať okrem legislatívnej a IT podpory aj riešenie množstva ďalších otázok, a to najmä:
-	priestorové zabezpečenie finančnej správy,
-	personálne zabezpečenie finančnej správy,
-	vypracovanie detailných pracovných postupov,
-	zaškolenie zamestnancov na nové pracovné roly (správcovia, účtovníci štátnych príjmov, kontrolóri, exekútori, registrátori),
-	zmena organizačnej štruktúry finančnej správy,
-	rozšírenie portálu finančnej správy o poskytovanie služieb a informácií o oblasť výberu poistných odvodov,
-	rozšírenie poskytovania služieb a informácií prostredníctvom call centra finančnej správy o oblasť výberu poistných odvodov,
-	včasné a úplné informovanie zamestnancov dotknutých inštitúcií,
-	informovanie širokej verejnosti o všetkých zmenách,
-	zriadenie krízového centra prechodu..

Tabuľka č. 4: Harmonogram implementácie logisticko - technickej podpory
Por. č. 	Aktivita	Časový úsek	Zodpovedný	
1.		Rozhodnutie o konkrétnej podobe priestorového zabezpečenia FS	január – február 2012	FR SR	
2.		Zabezpečenie nových priestorov, techniky a zariadenia 	marec – september 2012	FR SR	
3.		Sťahovanie zamestnancov do nových priestorov	december 2012	FR SR	
4.		Rozhodnutie o stave a počte zamestnancov FS od 1.1.2013	január - február 2012	FR SR	
5.		Pohovory s dotknutými zamestnancami VšZP a SP	máj 2012	VšZP, SP	
6.		Prestup dotknutých zamestnancov VšZP a SP do FS	december 2012	VšZP, SP	
7.		Vypracovanie novej organizačnej štruktúry FS	marec 2012	FR SR	
8.		Vypracovanie detailných pracovných postupov	marec – máj 2012	FR SR	
9.		Zaškolenie zamestnancov na nové pracovné roly	jún – december 2012	FR SR	
10.		Rozšírenie portálu finančnej správy	január – december 2012	FR SR	
11.		Rozšírenie služieb call centra	január – december 2012	FR SR	
12.		Informovanie zamestnancov FS o kľúčových zmenách	jún – december 2012	FR SR	
13.		Informovanie širokej verejnosti	september 2012 – marec 2013	MF SR	
14.		Zriadenie krízového centra prechodu	november 2012 – február 2013	MF SR	

V prílohe č. 7 je uvedená schéma celkového implementačného plánu programu UNITAS II.

4.	Vplyvy zjednotenia výberu daní, cla a poistných odvodov

4.1.	Vplyvy na podnikateľské prostredie

Jedným z cieľov programu UNITAS je zníženie administratívnej záťaže povinných subjektov. Podľa dokumentu „Návrh politiky vlády SR na zlepšenie podnikateľského prostredia v SR“ predstavovala administratívna záťaž na Slovensku v roku 2010 úroveň 1 % HDP v bežných cenách, čo zodpovedá hodnote približne 659 mil. Eur. Odhadované administratívne náklady sa v roku 2010 pohybovali na úrovni približne 3 % HDP, tzn. cca 1,9 mld. Eur.
Jedná sa o administratívnu záťaž a náklady vyvolané celým komplexom oblastí (napr. obchodné právo, občianske právo, konkurz a reštrukturalizácia, práca a zamestnanosť, životné prostredie...), pričom hodnota administratívnej záťaže v oblasti dane, clá a poplatky predstavuje sumu 35 954 683 Eur. 
V tejto oblasti by bolo možné dôsledným presadzovaním elektronickej formy komunikácie ušetriť podnikateľom finančné prostriedky v objeme 29 996 509 Eur.

a)	Už realizácia fázy UNITAS I  so sebou prináša benefity pre podnikateľské subjekty formou rozšírenia možností elektronickej komunikácie so správcom dane. 
Daňový poriadok s účinnosťou od 1.1.2012 zavádza povinnosť elektronickej komunikácie pre všetkých platiteľov DPH, daňových poradcov a advokátov. Očakáva sa, že v ďalšom období využijú možnosť elektronickej komunikácie so správcom dane aj ostatné subjekty, a to ako dôsledok permanentne sa zvyšujúcej úrovne poskytovaných elektronických služieb finančnej správy voči občanom. 

Jedná sa o zriadenie:
-	osobných účtov daňových subjektov,
-	elektronickej schránky na doručovanie písomností,
-	osobnej internetovej zóny každého elektronicky komunikujúceho subjektu,
-	katalógu služieb,
-	prístupu na elektronickú podateľňu,
-	elektronického výpisu z osobného účtu daňového subjektu,
-	spisu daňového subjektu v elektronickej forme.

Prínosy druhej fázy reformy -  programu UNITAS II -  spočívajú v ešte výraznejšom zjednodušení povinností a odbúraní administratívnej záťaže. Zjednotením výberu daní, cla a poistných odvodov do jednej inštitúcie sa dosiahne stav, kedy si subjekty budú plniť svoje povinnosti daňovo-odvodového charakteru len voči jednej inštitúcii, v jednom termíne, na jednom tlačive a podľa jedného zákona. 
Z pohľadu zníženia administratívnej náročnosti je nápomocné porovnanie základných parametrov a povinností, ktoré si osoba musí plniť voči štátu:

Administratívna náročnosť a komplikovanosť súčasného daňovo-odvodového systému a návrhovaného systému zjednoteného výberu daní, cla a poistných odvodov	
 	Súčasný stav   	Navrhovaný stav   	
	6 inštitúcií (daňové úrady, colné úrady, 3 zdravotné poisťovne, Sociálna poisťovňa)	1 inštitúcia – finančné úrady	
	3 -plicitné oznamovanie a vykazovanie údajov	1-krát a dosť	
	8 druhov poistenia	2 druhy poistenia (+ úrazové)**	
	6 rôznych vymeriavacích základov	1 vymeriavací základ 	
	3 rôzne maximálne vymeriavacie základy	1 maximálna suma odvodu	
	18 sadzieb odvodov a dane	3 sadzby + 3 výnimky	
	cca 8 platieb mesačne*	1 platba mesačne	
	cca 100 platieb ročne*	13 platieb ročne	
Poznámka: * platí pre SZČO, ktorá uhrádza preddavky na daniach a odvodoch za seba, okrem toho zamestnáva ďalších zamestnancov, ktorým platí preddavky na daň a poistné do Sociálnej poisťovne a do troch rôznych zdravotných poisťovní.
** povinnosť platiť úrazové poistenie zostáva u zamestnávateľov z dôvodu európskej legislatívy	

V zmysle dokumentu „Návrh politiky vlády SR na zlepšenie podnikateľského prostredia v SR“ najviac zaťažujúcou povinnosťou zo všetkých posudzovaných právnych predpisov, je povinnosť vyplývajúca zo Zákona o zdravotnom poistení – spracovanie a doručenie ročného zúčtovania poistného za zamestnanca, ktorá sama vytvára záťaž vo výške 48 368 639 Eur. 
Ročné zúčtovanie zdravotného poistenia budú s účinnosťou od 1.1.2012 vykonávať zdravotné poisťovne.
Po zjednotení výberu daní, cla a poistných odvodov  bude jednotné daňovo-odvodové zúčtovanie predvyplňovať pre svojich klientov finančná správa. 
V ideálnom prípade po úspešnej realizácii oboch fáz programu UNITAS a spustení plnej elektronickej komunikácie bude možné ušetriť podnikateľom ročne až 78 365 148 EUR, ktoré sú podľa ich názoru vynaložené zbytočne a administratívna záťaž podnikateľov ba sa tak mohla znížiť o viac ako 81%. 
Zníženie administratívneho zaťaženia podnikania má nesporný makroekonomický vplyv. Podľa existujúcich štúdií má zníženie administratívneho zaťaženia pozitívny vplyv na produktivitu, konkurencieschopnosť, zamestnanosť a ekonomický rast. Obmedzením zbytočnej záťaže sa znížia výrobné náklady, čo umožní napríklad dodatočné investície, inovačné aktivity, či zníženie cien tovarov a služieb.
 
4.2.	Kvantifikovateľné prínosy a náklady na verejné financie

Na realizáciu programu UNITAS I boli podnes vynaložené finančné prostriedky vo výške 29 429 090,38 eur, z toho
-	v období od začiatku realizácie programu do 31.8.2010 13 759 528,8 eur, 
-	a v období od 1.9.2010 do 31.8.2011 15 669 562,58 eur.   

V súčasnosti MF SR spracováva podklady k žiadosti o nenávratný finančný príspevok (ďalej len „NFP“) z prostriedkov Operačného programu informatizácie spoločnosti (ďalej len „OPIS“) v úhrnnej výške 49 972 764,80 eur s cieľom refundácie časti nákladov vynaložených na realizáciu programu UNITAS I z prostriedkov EÚ ako aj refundácie časti už známych budúcich nákladov.

Na realizáciu programu UNITAS II boli podnes vynaložené prostriedky vo výške 820 000 eur. Táto suma predstavuje úhradu nákladov na vypracovanie „Štúdie možnosti realizovateľnosti zjednotenia výberu daní, cla a poistných odvodov“ (ďalej len „Štúdia“)“ externým dodávateľom.
Štúdia, ktorá bola MF SR odovzdaná v júli 2010, okrem iného vyhodnocuje hospodárnosť navrhovaného riešenia a popisuje predikciu finančných vplyvov navrhovaných zmien (tabuľka č. 5). 
Kvantifikácia prínosov zjednotenia výberu daní, cla a poistných odvodov je vyjadrená ako súčet úspor (redukcia počtu zamestnancov, predaj nepotrebných nehnuteľností, redukcia nákladov na prevádzku, redukcia infraštruktúry a zavedenie elektronickej komunikácie) a prínosov (zníženie daňových únikov, zvýšená úspešnosť výberu...).
Kvantifikácia nákladov predstavuje najmä súčet nákladov na nové informačné systémy, prípravu priestorov, infraštruktúry a ľudských zdrojov a zriadenie koordinačného centra prechodu.

Nie všetky prínosy a náklady programu UNITAS II je možné kvantifikovať (napr. výhody, príležitosti, riziká). Z uvedeného dôvodu sa v Štúdii počíta aj s rezervou na pokrytie rizík vo výške 30% nákladov.
Podrobnejšie údaje k sumárom nákladov a prínosov reformy odhadnutých Štúdiou sú uvedené v prílohách č. 8 a 9.

Aktualizáciu Štúdiou predikovaných nákladov a prínosov programu UNITAS II bude možné vykonať až po ukončení projektu, ktorého cieľom je návrh nového architektonického a funkčného dizajnu zjednoteného výberu daní, cla a poistných odvodov (polovica novembra 2011).

Aj v tomto prípade, rovnako ako vo fáze UNITAS I, pripraví MF SR žiadosť o NFP s cieľom refundácie časti vynaložených finančných prostriedkov na realizáciu programu UNITAS II z prostriedkov EÚ.

Tabuľka č. 5:

Zo skúseností iných krajín, ktoré zavádzali jednotný systém výberu daní, cla a poistných odvodov rovnako vyplýva potreba zvýšených počiatočných nákladov na realizáciu reformy, pričom úspory a prínosy možno vidieť až v ďalšom období, po úspešnej implementácii nového systému. Napr. vo Veľkej Británii predstavovali náklady na reformu v rokoch 2004 až 2006 hodnotu 75 mil. libier, pričom v roku 2008 zaznamenali úsporu na prevádzkovom rozpočte vo výške 507 mil. libier.
V Estónsku sa docielila v roku 2005 (po zavŕšení reformy) vyššia efektivita výberu až o 16,9 %.

5.	Návrh ďalšieho postupu
Na základe skutočností uvedených v časti 3. Tohto dokumentu odporúča MF SR vláde SR schváliť:
a)	predĺženie termínu na predloženie návrhov noviel zákonov súvisiacich s  inštitucionálnym zjednotením výberu daní, cla a poistných odvodov na rokovanie vlády SR do 15. 2. 2012 (úloha č. B. 3 uznesenia vlády SR č. 313/2011).
Odôvodnenie: ako vyplýva z informácií uvedených v časti 3.2. tohto dokumentu, aj pri predĺžení termínu bude zabezpečená viac ako polročná legisvakančná lehota a navyše sa týmto spôsobom výrazne zvýši miera kvality legislatívnej podpory programu UNITAS II.
b)	konceptuálny návrh zjednoteného výberu daní, cla a poistných odvodov uvedený v časti 3.3. tohto dokumentu.
Odôvodnenie: navrhnutý koncept predstavuje kompromisné riešenie zabezpečujúce dosiahnutie zámerov a cieľov uvedených v Programovom vyhlásení vlády SR na roky 2010-2014 (zníženie administratívnej záťaže, zavedenie superhrubej mzdy, jednotné ročné zúčtovanie daní a odvodov, inštitucionálne zjednotenie výberu, zvýšenie účinnosti výberu) a súčasne nespochybňujúce súlad s Ústavou SR a zabezpečujúce konformitu a stotožnenie dotknutých subjektov súkromnoprávneho charakteru.  

6.	Záver

V období od 1. septembra 2010 do 31. augusta 2011 v rámci programu UNITAS vytvorilo MF SR základné predpoklady pre úspešné naplnenie cieľov Programového vyhlásenia vlády SR na roky 2010 – 2014 v oblasti „Dane a odvody“:
- presadenie zásadnej reformy a zjednodušenie odvodového systému s cieľom zefektívniť tento systém
- presun odvodovej povinnosti na zamestnanca a zavedenie superhrubej mzdy
- zjednotenie výberu daní a cla a následne aj odvodov
- zavedenie spoločného ročného zúčtovania dane z príjmov a odvodov
- vytvorenie informatizovanej daňovej správy postavenej na elektronickej komunikácii
- zníženie administratívy daňovníkov a zjednodušenie plnenia ich povinností.

Schválením návrhov ďalšieho postupu (časť 5. tohto dokumentu) sa zabezpečí nielen kontinuita nastúpeného trendu ale aj nevyhnutná kvalita budúcich výstupov programu UNITAS.

7.	Prílohy

Príloha č. 1: Podrobný harmonogram projektu REF FS (časť FR)
Príloha č. 2: Návrh lokalizácie pobočiek a kontaktných miest DÚ
Príloha č. 3: Mapa lokalizácie organizačných zložiek DÚ
Príloha č. 4: Podrobný harmonogram projektu REF FS (časť DO)
Príloha č. 5: Harmonogram plnenia projektu KONS IS
Príloha č. 6: Schéma nového platobného styku s finančnou správou
Príloha č. 7: Schéma implementačného plánu programu UNITAS II
Príloha č. 8: Náklady programu UNITAS II
Príloha č. 9: Prínosy programu UNITAS II.